PATVIRTINTA

Vilniaus rajono savivaldybės

administracijos direktoriaus

2024 m. vasario 22 d.

įsakymu Nr. A27(1)-194

**Vilniaus rajono SAVIVALDYBĖS NEKILNOJAMOJO TURTO PARDAVIMO VIEŠO AUKCIONO BŪDU KOMISIJOS**

**DARBO REGLAMENTAS**

**I skyrius**

**BENDROSIOS NUOSTATOS**

1. Vilniaus rajono savivaldybės (toliau – Savivaldybė) nekilnojamojo turto pardavimo viešo aukciono (toliau – Aukcionas) būdu komisijos (toliau – Komisija) darbo reglamentas (toliau – Reglamentas) nustato Komisijos funkcijas ir darbo organizavimą.

2. Reglamente vartojamos sąvokos suprantamos taip, kaip jos apibrėžtos Lietuvos Respublikos valstybės ir savivaldybių turto valdymo, naudojimo ir disponavimo juo įstatyme, Valstybės ir savivaldybių nekilnojamųjų daiktų pardavimo viešame aukcione tvarkos apraše, patvirtintame Lietuvos Respublikos Vyriausybės 2014 m. spalio 28 d. nutarimu Nr. 1178 „Dėl Valstybės ir savivaldybių nekilnojamųjų daiktų pardavimo viešame aukcione tvarkos aprašo patvirtinimo“ (toliau – Aprašas), Valstybės ir savivaldybių nekilnojamųjų daiktų elektroninio aukciono vykdymo valstybės informacinėje sistemoje procedūrų apraše, patvirtintame valstybės įmonės Turto banko generalinio direktoriaus 2018 m. gegužės 30 d. įsakymu Nr. P1-142 „Dėl Valstybės ir savivaldybių nekilnojamųjų daiktų elektroninio aukciono vykdymo valstybės informacinėje sistemoje procedūrų aprašo patvirtinimo“ (toliau – Elektroninio aukciono aprašas).

3. Komisija savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, Lietuvos Respublikos centralizuotai valdomo valstybės turto valdytojo įstatymu, Aprašu, Elektroninio aukciono aprašu ir kitais teisės aktais, susijusiais su nekilnojamojo turto pardavimu.

**II skyrius**

**KOMISIJOS SUDARYMAS**

4. Komisija sudaroma Savivaldybės administracijos direktoriaus įsakymu iš ne mažiau kaip 5 asmenų: aukciono vedėjo, aukciono protokoluotojo, aukciono komisijos narių. Aukciono protokoluotojas yra Komisijos narys.

5. Komisija savo veiklą pradeda įsigaliojus Savivaldybės administracijos direktoriaus įsakymui, patvirtinančiam Komisijos sudėtį.

**III skyrius**

 **KOMISIJOS FUNKCIJOS**

6. Komisija, vadovaudamasi Aprašu ir Elektroninio aukciono aprašu, organizuoja ir vykdo Savivaldybės nekilnojamojo turto ir jam priskirto žemės sklypo (jeigu žemės sklypas parduodamas kartu su nekilnojamuoju turtu), įtraukto į Viešame aukcione parduodamo Vilniaus rajono savivaldybės nekilnojamojo turto ir kitų nekilnojamųjų daiktų sąrašą, patvirtintą Vilniaus rajono savivaldybės tarybos sprendimu, pardavimą viešo aukciono būdu.

**IV** **skyrius**

**KOMISIJOS DARBO ORGANIZAVIMAS**

7. Komisijos posėdžiai rengiami pagal poreikį. Komisijos posėdžius šaukia ir jiems vadovauja Aukciono vedėjas. Komisijos darbo forma yra posėdžiai.

8. Komisijos nariai gali dalyvauti Komisijos darbe tik pasirašę Konfidencialumo pasižadėjimą (1 priedas) ir Nešališkumo deklaraciją (2 priedas).

9. Komisijos posėdis yra teisėtas, kai posėdyje dalyvauja daugiau kaip pusė visų Komisijos narių. Komisijos sprendimai priimami paprasta balsų dauguma. Balsams pasiskirsčius po lygiai, lemia Aukciono vedėjo balsas.

10. Komisijos posėdžiai, jeigu jie negali vykti komisijos nariams dalyvaujant fiziškai, gali vykti nuotoliniu būdu elektroninių ryšių priemonėmis ar mišriuoju būdu. Sprendimą organizuoti posėdį nuotoliniu būdu arba mišriuoju būdu priima Komisijos posėdžio vedėjas savo iniciatyva arba gavęs Komisijos nario prašymą dalyvauti posėdyje nuotoliniu būdu. Apie priimtą sprendimą Komisijos posėdį organizuoti nuotoliniu būdu arba mišriuoju būdu nedelsiant elektroninių ryšių priemonėmis turi būti pranešta Komisijos nariams ir kitiems posėdžio dalyviams. Mišriuoju būdu organizuojamame posėdyje kiti Komisijos nariai ir kiti posėdžio dalyviai savo pasirinkimu gali dalyvauti nuotoliniu būdu arba atvykę į Komisijos posėdžių vietą.

11. Komisijos narys neturi teisės balsuoti dėl svarstomo klausimo, jeigu jis ar jo šeimos nariai yra asmeniškai suinteresuoti sprendimo rezultatais. Komisijos narys privalo informuoti posėdžio dalyvius apie tai, kad suinteresuotas svarstomu klausimu, bei nusišalinti nuo tokio klausimo svarstymo.

12. Visi Komisijos posėdžiai yra protokoluojami. Protokoluotojas surašo laisvos formos protokolą, kurį pasirašo Komisijos vedėjas, nariai ir protokoluotojas. Protokolai saugomi Vilniaus rajono savivaldybės administracijos Ekonomikos ir turto skyriuje.

13. Aukciono komisijos protokoluotojas yra atsakingas už informacijos nustatytu laiku pateikimą ir paskelbimą apie organizuojamą Aukcioną bei aukciono sąlygas.

14. Vykdant tiesioginį Aukcioną, aukciono protokoluotojas, vadovaudamasis Aprašo nuostatomis, iki nustatytos aukciono dalyvių registravimo pabaigos registruoja viešo aukciono dalyvius Viešo aukciono dalyvių registravimo knygoje ir išduoda jo pasirašytą pažymą, patvirtinančią dokumentų gavimą, o vykdant elektroninį Aukcioną, vadovaudamasis Aprašo ir Elektroninio aukciono aprašu, paskelbia ir administruoja elektroninį aukcioną interneto svetainėje www.evarzytynes.lt.

15. Aukcionas skelbiamas ir vykdomas vadovaujantis Apraše nustatyta tvarka.

**V Skyrius**

 **BAIGIAMOSIOS NUOSTATOS**

16. Reglamentas gali būti keičiamas, papildomas ir pripažįstamas netekusiu galios Savivaldybės administracijos direktoriaus įsakymu.

17. Aukciono komisija už savo veiklą atsako pagal Lietuvos Respublikos įstatymus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vilniaus rajono savivaldybės nekilnojamųjų daiktų pardavimo viešo aukciono būdu komisijos darbo reglamento

1 priedas

**Vilniaus rajono SAVIVALDYBĖS ADMINISTRACIJOS**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(vardas ir pavardė)

**KONFIDENCIALUMO PASIŽADĖJIMAS**

20\_\_ m. \_\_\_\_\_\_\_\_\_\_\_\_\_\_\_\_\_\_ d. Nr. \_\_\_\_\_\_\_\_\_

Vilnius

Būdamas Aukciono \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, pasižadu:

(pareigos)

1. Saugoti ir tik įstatymų bei kitų teisės aktų nustatytais tikslais ir tvarka naudoti konfidencialią informaciją, kuri man taps žinoma dirbant Aukciono komisijos nariu;

2. Man patikėtus dokumentus, kuriuose yra konfidenciali informacija, saugoti tokiu būdu, kad tretieji asmenys neturėtų galimybės su jais susipažinti ar pasinaudoti.

3. Žinau, kad konfidencialią informaciją sudaro:

3.1. informacija apie viešo aukciono dalyvius;

3.2. informacija ir dokumentai, kuriuos yra pateikę viešo aukciono dalyviai;

3.3. kita informacija, susijusi su Aukciono vykdymu, jeigu jos atskleidimas prieštarauja įstatymams, daro nuostolių teisėtiems šalių komerciniams interesams.

4. Esu perspėtas, kad pažeidęs šį pasižadėjimą, turėsiu atlyginti padarytus nuostolius.

 \_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

(Vardas ir pavardė) (parašas)

\_\_\_\_\_\_\_\_\_\_\_\_\_\_\_\_\_\_

Vilniaus rajono savivaldybės nekilnojamųjų daiktų pardavimo viešo aukciono būdu komisijos darbo reglamento

2 priedas

**Vilniaus rajono SAVIVALDYBĖS ADMINISTRACIJA**

(asmens vardas ir pavardė)

**NEŠALIŠKUMO DEKLARACIJA**

20\_\_ m.\_\_\_\_\_\_\_\_\_\_\_\_\_ d. Nr. \_\_\_\_\_\_

Vilnius

Būdamas Vilniaus rajono savivaldybės nekilnojamųjų daiktų pardavimo viešo aukciono būdu komisijos \_\_\_\_\_\_\_\_\_\_\_\_\_\_\_\_\_\_\_\_\_, pasižadu:

 (komisijoje atliekamų pareigų pavadinimas)

objektyviai, dalykiškai, be išankstinio nusistatymo, vadovaudamasis visų tiekėjų lygiateisiškumo, nediskriminavimo, proporcingumo, abipusio pripažinimo ir skaidrumo principais, atlikti Vilniaus rajono savivaldybės nekilnojamųjų daiktų pardavimo viešo aukciono būdu komisijos pareigas ir neatskleisti jokiam kitam asmeniui ar juridiniam asmeniui su komisijos organizavimu susijusią konfidencialią informaciją.

1. Man išaiškinta, kad:

1.1. man artimi asmenys yra: sutuoktinis, mano ir mano sutuoktinio tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai;

1.2. patekęs į interesų konflikto situaciją, privalau nusišalinti ar galiu būti nušalinamas nuo su atitinkamu susijusių sprendimų rengimo, svarstymo, priėmimo proceso ar jo stebėjimo vadovaujantis Lietuvos Respublikos viešųjų ir privačių interesų derinimo įstatymu.

 \_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

(Vardas ir pavardė) (parašas)

\_\_\_\_\_\_\_\_\_\_\_\_\_\_\_\_\_\_